Pensionskasserne vil gerne bruge nogle af deres penge på at bygge eksempelvis skoler, som de økonomisk trængte kommuner kan
leje, skriver dagbladet Information.

God ide - men lige nu er det billigere for os at bygge selv, siger borgmester i Frederikshavn, Lars Møller (V), til DR Nordjylland. Frederikshavn skal snart i gang med at bygge en ny midtbyskole til 200 millioner kroner. Men det er billigere for os at bygge selv end at leje, siger Lars Møller. - Vi har overvejet det. Men fandt ud af, at det bedst kunne betale sig at eje bygningerne selv. Det skyldes, at vi kan låne penge til en billig rente. Så billig, at pensionskasserne ikke kan være med. At leje kommer kun på tale, hvis pensionskasserne skal have mindre i rente af deres investering end kommunerne kan låne til - eller hvis kommunerne helt bliver forhindret i at låne, siger borgmesteren. Frederikshavn indleder dog et samarbejde med det firma, der skal bygge skolen. Firmaet får lov at drive og vedligeholde skolen i 25 år.